PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/433/8 octombrie 2004
R A P O R T

asupra proiectului de Lege privind aprobarea Ordonanţei Guvernului nr.86/2004 pentru modificarea şi completarea Ordonanţei Guvernului nr.68/2003 privind serviciile sociale

1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond, cu proiectul de Lege privind aprobarea Ordonanţei Guvernului nr.86/2004 pentru modificarea şi completarea Ordonanţei Guvernului nr.68/2003 privind serviciile sociale, trimis cu adresa nr. P.L.X - 559 din 20 septembrie 2004.

La întocmirea prezentului raport, Comisia a avut în vedere avizele Consiliului Legislativ şi cele primite de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi;

· Comisia pentru sănătate şi familie;

· Comisia pentru administraţie publică, amenajarea teritoriului şi echilibru ecologic.

Proiectul de lege are ca obiect de reglementare ajustarea şi completarea legislaţiei din domeniul serviciilor sociale urmărind un dublu scop: creşterea eficienţei sistemului de prestaţii din câmpul serviciilor sociale şi crearea unui cadru transparent şi funcţional pentru atragerea şi gestionarea fondurilor europene destinate acestui tip de activităţi.
Comisia propune Plenului adoptarea proiectului de lege întrucât este necesară modificarea şi completarea soluţiilor juridice din anumite acte normative din domeniul asistenţei sociale şi al politicilor familiale astfel încât să fie utilizate cu eficienţă şi transparenţă toate tipurile de resurse (umane, materiale, financiare), să fie respectate regulile şi opţiunile europene în domeniu, inclusiv de cele ale deconcentrării, descentralizării şi ale garantării drepturilor.
2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 16 septembrie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 18 deputaţi, din totalul de 21 membri ai comisiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 5 octombrie 2004, proiectul de lege a fost aprobat în forma prezentată de Senat, cu unanimitate de voturi.

PREŞEDINTE,



SECRETAR,

Smaranda DOBRESCU


Ion MÎNZÎNĂ 

Întocmit, 

Consilier Elena ANGHEL

4

